Надя Шабани е програмен директор в Български център за нестопанско право (2002 – 2009 и февруари 2012 – до сега). Пряко ръководи проектите, насочени към развитие на социални политики, стратегическо планиране, насърчаване на социалното договаряне, изграждане на публично-частни партньорства. Основни професионални умения са свързани с:  управление на правни програми и проекти; изготвяне на законодателни промени и предложения (ЗЮЛНЦ, ЗСП и ППЗСП, ЗЛЗ, ЗЗД, проектЗД и др.), изготвяне на стратегически документи, правни и сравнителноправни анализи и проучвания, правна и организационна подкрепа на НПО и мрежи от НПО, взаимодействие на НПО с държавни институции и представители на местната администрация, недискриминационно законодателство и въпросите, свързани с Конвенцията за права на хората с увреждания.  За периода 2003 – 2005 Надя Шабани ръководеше стажантската програма в БЦНП, както и работата със студентите от правната клиника, свързана с въпросите на ЮЛНЦ към Софийския университет „Св. Климент Охридски“.  Участвала е в над 30 обучения, като обучител и лектор. 
От октомври 2009г. до февруари 2012г. Надя Шабани е Председател на Държавната агенция за закрила на детето и член на работната група, създадена със заповед на премиера, подготвила Визията за деинституционализация и Плана за действие 2010 – 2020, финансиран със средства от структурните фондове (100 000 000 евро инвестиции в алтернативни услуги и политики за деца за първите 4 години).  
Надя Шабани е магистър по право, СУ „Св. Климент Охридски“ със специализация международно право и международни организации. 
